**02 mai 2022**

**Diana Jipa şi Ştefan Doniga, în turneu naţional**

**la aniversarea a 15 ani de la aderarea României la Uniunea Europeană**

Violonista Diana Jipa și pianistul Ștefan Doniga continuă, sub umbrela proiectului „Romania Universalis”, seria evenimentelor consacrate creației camerale românești, cu un turneu național de 10 recitaluri dedicate celebrării a 15 ani de la integrarea României în Uniunea Europeană.

Proiectul „Romania Universalis”, inițiat în anul 2019, dedicat promovării diversității și identității culturii române şi susţinut de către violonista Diana Jipa și pianistul Ștefan Doniga, continuă în luna mai a acestui an cu un turneu național care marchează împlinirea a 15 ani de la cel mai important eveniment din istoria recentă a României: aderarea la Uniunea Europeană.

Organizat de Asociația Culturală Innovarte, cu sprijinul Institutului Cultural Român, al Uniunii Compozitorilor și Muzicologilor din România, proiectul „Romania Universalis” se desfășoară în parteneriat cu Radio România Muzical și instituțiile care găzduiesc evenimentele incluse în program: Colegiul de Artă Baia Mare, Biblioteca Județeană „Petre Dulfu” din Baia Mare, Filarmonica „Dinu Lipatti” din Satu Mare, Filarmonica de Stat Oradea, Filarmonica „Banatul” din Timișoara, Filarmonica Arad, Direcția Județeană pentru Cultură Sălaj, Ateneul Popular „Maior Ghoerghe Pastia” din Focșani, Centrul Cultural „Ion Vinea” Giurgiu, Filarmonica „Ion Dumitrescu” Râmnicu Vâlcea.

Astfel, între 5 și 27 mai, cei doi muzicieni vor prezenta publicului din 10 orașe românești un repertoriu alcătuit din 11 creații camerale care, pe de o parte, aparțin unor compozitori români de diverse origini etnice, dar, în același timp, subliniază importanța gândirii muzicale contemporane prin includerea câtorva dintre cele mai importante nume ale creației prezentului. În acest sens sunt cuprinse în program pagini semnate de George Enescu, Béla Bartók, Walter Klepper, Mihail Jora, Alfonso Castaldi, Theodor Rogalski, Hilda Jerea dar și creații aparținând compozitorilor Adrian Iorgulescu, Ulpiu Vlad, Dan Dediu, Roman Vlad.

Recitalurile din această ediţie a turneului „Romania Universalis” sunt organizate pentru a marca două date cu o deosebită încărcătură simbolică: 9 mai - Ziua Europei și 21 mai - Ziua Mondială a Diversității Culturale.

Programul acestei ediții va fi următorul:

- Joi, 5 mai 2022, ora 18:00 – **Baia Mare**, Sala Rotary a Colegiului de Artă din Baia Mare;

- Vineri, 6 mai 2022, ora 18:00 – **Zalău**, Sala „Transilvania”;

- Sâmbătă, 7 mai 2022, ora 18:30 – **Satu Mare**, Sala Filarmonicii „Dinu Lipatti”;

- Luni, 9 mai 2022, ora 19:00 – **Oradea**, Sala Filarmonicii de Stat;

- Luni, 16 mai 2022, ora 19:00 – **Arad**, Sala Filarmonicii;

- Marți, 17 mai 2022, ora 19:00 – **Timișoara**, Filarmonica „Banatul”, Sala „Capitol”;

- Vineri, 20 mai 2022, ora 19:00 – **Focșani**, Ateneul Popular „Maior Ghoerghe Pastia”;

- Sâmbătă, 21 mai 2022, ora 19:00 – **București**, Muzeul Mun. București – Palatul Suțu;

- Joi, 26 mai 2022, ora 18:30 – **Giurgiu**, Ateneul „Nicolae Bălănescu”;

- Vineri, 27 mai 2022, ora 19:00 – **Râmnicu Vâlcea**, Sala Filarmonicii „Ion Dumitrescu”. <https://www.icr.ro/pagini/diana-jipa-si-stefan-doniga-in-turneu-national-la-aniversarea-a-15-ani-de-la-aderarea-romaniei-la-uniunea-europeana>